Internetiin on ilmestynyt äskettäin sivusto, jolla Sakarias Lehtomäki -nimellä esiintyvä henkilö väittää olevansa lapualainen perussuomalaisten kunnallispoliitikko. Perussuomalaisten Etelä-Pohjanmaan piirin puheenjohtajalle Raimo Vistbackalle tieto puolueen saamasta uudesta kunnallispoliitikosta on yllätysuutinen. Vistbacka totesi, ettei ole koskaan kuullutkaan Lehtomäki-nimisestä miehestä.

- Kukaan ei ole edes vihjannut tällaisesta minulle, Vistbacka hämmästeli.

Vistbackalle tulee tapauksesta mieleen tamperelainen Seppo Lehto, joka on netin vihapuheidensa vuoksi istunut vankilassa. Ainakaan tiistaina illansuussa Vistbacka ei osannut kertoa mahdollisista vastatoimista. Hän myönsi, että sivuja saattaa olla vaikea saada pois netistä, koska ne voivat sijaita ulkomailla.

- Nämä ovat sellaisia asioita, että lähestymistapaa on mietittävä kaksi kertaa. Jos osaavat vielä asiansa, ei sivuja saada poiskaan. Sivuja on lähetetty muun muassa Ukrainasta.

Sitä, täyttääkö perussuomalaisena esiintyvän Lehtomäen kirjoitus viharikoksen kriteerit ei Vistbacka vielä osaa arvioida.

Lehtomäki on netin keskustelupalstoilla luokiteltu tekaistuksi henkilöksi, eli trolliksi. Trolli on internet-slangisana, jolla tarkoitetaan viestiä tai henkilöä, jonka ensisijainen tarkoitus on ärsyttää ihmisiä, aiheuttaa ristiriitoja.

Tuoreessa kirjoituksessaan Lehtomäki lupaa, että perussuomalaisten kunnallispoliitikkona tulee tekemään kaikkensa, jotta kaikenmoinen mädätys loppuu kuin seinän Lapuan kaupungissa!

Päälle Lehtomäki vaatii kuolemanpartioiden perustamista yhteiskunnan mätäpaiseiden saamiseksi vankileireille. Mätäpaiseiksi hän luettelee muun muassa homoseksuaalit ja saatananpalvojat.

Lehtomäki-nimellä esiintyvä henkilö ilmoittaa netissä olleensa keväällä 2010 perustetun Suomen totaalidemokraattinen puolueen puheenjohtaja. Itsensä Lehtomäki luokittelee pitkän linjan kansalaisvaikuttajaksi ja internetvaikuttajaksi. Lehtomäki-nimellä tehtyjä kirjoituksia on netissä runsaasti. Facebookin mukaan hän on edelleen Suomen totaalidemokraattisen puolueen jäsen.